2022 2 24
LT
Europos Sąjungos oficialusis leidinys
L 45/1395 KOMISIJA BANDOMIEJI PROJEKTAI
PP 01 — SKYRIUS MOKSLINIAI TYRIMAI IR INOVACIJOS (tęsinys) PP 01 22
(tęsinys)
PP 01 22 01
(tęsinys) Paaiškinimai Bendras šio bandomojo projekto tikslas – sukurti pirmąją viešą Sąjungos žmogaus biologija grindžiamų modelių ir metodų, kuriuos taikant nenaudojami gyvūnai, duomenų bazę, kuri būtų atvira mokslo bendruomenei, projektų vertintojams ir etinio vertinimo komitetams.
Kasmet visoje Sąjungos mokslinių tyrimų ir bandymų tikslais panaudojama apie 10 mln. gyvūnų, o visame pasaulyje – apie 200 mln.
2017 m. Komisijos Jungtinio tyrimų centro Europos Sąjungos bandymų su gyvūnais alternatyvų etaloninė laboratorija (JTC GD EURL ECVAM) pradėjo keletą tyrimų esamiems ir naujiems metodams, kuriuos taikant nenaudojami gyvūnai ir kurie galėtų būtų naudojami atliekant mokslinius tyrimus septyniose ligų srityse, patikrinti.
Tie metodai apima šias sritis: 1) kvėpavimo takų ligas, 2) krūties vėžį, 3) imunines ir onkologines ligas, 4) pažangių terapinių vaistų imunogeniškumą, 5) neurodegeneracinius sutrikimus, 6) širdies ir kraujagyslių ligas ir 7) autoimuniškumą.
2020 m. paskelbti pirmieji du tyrimai (dėl kvėpavimo takų ligų ir krūties vėžio), kitų tyrimų rezultatų buvo laukiama 2021 m.
Nepaisant šių didelių pastangų, kyla pavojus, kad šis darbas greitai taps nebeaktualus, nes spartus žinių augimo tempas trumpina jų naudojimo trukmę.
Todėl šio bandomojo projekto tikslas – pasitelkus dirbtinį intelektą sukurti automatizuotą duomenų bazę, kurioje būtų kaupiami ir struktūrizuojami biomedicininiams tyrimams naudojami metodai, kuriuos taikant nenaudojami gyvūnai.
Bandymais su gyvūnais grindžiami metodai pakeičiami in vitro metodais, grindžiamais žmogaus ląstelėmis ir audinių inžinerija, arba in silico metodais, naudojant kompiuterinį modeliavimą ir imitavimą.
Naudojant dirbtinį intelektą turimam neįtikėtinai gausiam literatūros kiekiui apžvelgti galima nustatyti ir nuolat atnaujinti aktualų naujausių žinių šaltinį, kuriame apibendrinami biomedicininių tyrimų metodai, kuriuos taikant nenaudojami gyvūnai.
Be to, pasitelkus dirbtinį intelektą bus galima sukurti ir naudoti tvaraus dizaino platformą, kurią lengvai galėtų prižiūrėti trečioji šalis ir kuri būtų toliau tobulinama bendruomenei teikiant pasiūlymus.
Suprantant ir skleidžiant informaciją apie sėkmingus biomedicininų tyrimų metodus, kuriuos taikant nenaudojami gyvūnai, tikimasi, kad mokslo bendruomenė bus skatinama griečiau pereiti prie žmogaus biologija grindžiamų metodų ir kad bus lengviau tai padaryti.
Iš tiesų, labai svarbu naudoti žmogaus biologija pagrįstus modelius ir metodus, kad būtų galima padidinti biomedicininių mokslinių tyrimų aktualumą, tikimybę, kad rezultatus bus galima naudoti gydant pacientus, ir paspartinti mokslinių tyrimų rezultatų perkėlimą į klinikinę ir visuomenės sveikatos praktiką.
Dirbtinio intelekto naudojimas yra labai svarbus siekiant automatizuoti ir ekonomiškai efektyviai apdoroti didžiulį kiekį duomenų, kurių reikės siekiant užtikrinti, kad žinios būtų nuolat atnaujinamos ir aktualios.
Iš tiesų dirbtinio intelekto taikymas jau pasiteisino ir juo dažnai naudojasi Sąjungos institucijos, pavyzdžiui, EFSA, automatizuodamos įrodymais pagrįstą mokslinę informaciją.
Tikslai: Galutinis šio bandomojo projekto tikslas – pirmosios Sąjungos viešos žmogaus biologija pagrįstos biomedicininių tyrimų metodų, kuriuos taikant nenaudojami gyvūnai, duomenų bazės sukūrimas.
To bus pasiekta numačius: — sujungti JTC GD EURL ECVAM atliktų septynių tyrimų rezultatus ir sukurti pradinę duomenų bazę. — naudotis šiais rezultatais mokant dirbtiniu intelektu grindžiamą algoritmą, kuris papildys duomenų bazę nauja informacija ir užtikrins, kad ji būtų nuolat atnaujinama.
— sukurti daugiau integravimo priemonių duomenų bazei plėsti, kad būtų įtraukti kitų žmogaus ligų tyrimo metodai, kuriuos taikant nenaudojami gyvūnai. — sukurti patogią naudoti interneto sąsają, kad būtų lengviau atlikti viešas turinio paieškas ir filtruoti konkrečių žmogaus ligų tyrimo metodus, kuriuos taikant nenaudojami gyvūnai.